


PED4491 – Masteroppgaveseminar, termin 3 (4. semester)
Emneevaluering Vår 2024

Emneansvarlig: Terje Grønning
Emnet har frivillig deltagelse og ingen eksamen utenom innlevering av masteroppgave en tid  etter siste seminar, og har som formål å tilby et forum for fremlegg og diskusjon over utkast til deler av masteroppgaven. Seminaret ledes av faglærer, men med forsøk på å delegere i en sterk grad gjennomføring av seminaret til deltagerne. Våren 2024 var det 18 studenter/15 masteroppgaver som potensielt kunne delta, mens det var gjennomgående ca. 5-6 deltagere/5-6 masteroppgaver  på hvert seminar.
Gjennomføring av evalueringen
Underveisevaluering: Muntlig i undervisningen underveis i seminar-rekken.
Sluttevaluering: Skriftlig gjennom enkelt survey-skjema (1 besvarelse).
Tilbakemeldinger fra studenter
I underveis-evalueringer har de 5-6 fremmøtte stort sett sagt seg fornøyde med opplegget. Enkelte deltagere foretrakk å være til stede uten å ha fremlegg selv.
I den eneste skriftlige tilbakemeldingen svarte den ene studenten som responderte flg. Hva fungerte etter din mening bra med hensyn til seminarene?: «Jeg opplever det som "luksus" at man har en KULA-professor til rådighet, til å guide deg og de andre gjennom masteroppgavens ulike faser og steg. Et meget godt tilbud.» Hva fungerte etter din mening ikke / ikke så bra med hensyn til seminarene? «Veldig lite deltagelse. Ble derav lite innhold og man måtte ‘utvanne’ diskusjonene rundt det materialet man hadde oppe til diskusjon». Vennligst utdyp din oppfatning av emnet:  «Det er generelt veldig lite som er obligatorisk ved dette masterstudiet. Fleksible obligatoriske løsninger tror jeg potensielt kan ha noe for seg, hvor seminarene kalles obligatorisk, slik at det blir bra oppmøte, men at det er vektlagt en fleksibilitet som tar høyde for at enkeltindivider kan ha særskilt grunn for å ikke møte ved enkelte datoer. Ettersom det var lite materiell sendt fra studentene til seminarene, kunne foreleser ha delt seminaret i 2. Første del er diskusjon og tilbakemelding til det studenter har levert inn, og neste del en en presentasjon fra foreleser omhandlende temaet for seminaret (feks. teoridel, analyse, metode – ‘to do's and don'ts’).»

Emneansvarliges vurdering.
Tilbakemeldingene signaliserer delvis at tiden kanskje er inne for å legge om noe på seminarformen. I en tidlig fase like etter innføringen av denne seminarformen (innen den tidligere KUL-LTA-masteren) var det et mer strukturert opplegg med fastsatte milepæler, tidskontroll i seminarene, og prosentvis flere deltagere, samtidig som det da var færre komponenter overlatt til studentenes egen fleksibilitet. Et forsøk på å gjenoppta denne strammere seminarformen med en slags «frivillig obligatorisk» deltagerform slik antydet av studenten kan være aktuelt. En annen, men muligens mer ressurskrevende, mulighet ville kunne være å ha mindre halv-obligatoriske seminargrupper med inndeling av studenter ut ifra beslektede tematikker for deres masteroppgaver.  

